1.Indledning

Denne rapport opfylder den vedtægtsmæssige forpligtelse, som Kommissionen pålægges i artikel 79, stk. 3, i ansættelsesvilkårene for de øvrige ansatte i Den Europæiske Union, der fastslår, at "Kommissionen fremlægger en gang om året en rapport om anvendelsen af kontraktansatte, herunder oplysninger om antallet af ansatte, stillingernes niveau og type, geografisk balance og budgetressourcer for hver ansættelsesgruppe". Rapporten giver et detaljeret billede af situationen for kontraktansatte pr. 31. december 2014.

De budgetmæssige data (der hvert år sendes til budgetmyndigheden sammen med budgetforslaget – arbejdsdokument, del II og III) viser antallet af kontraktansatte på tidspunktet for budgetforslagets forelæggelse (herunder kontraktansatte, der er ansat på grundlag af de formålsbestemte indtægter), dvs. en opgørelse pr. 1. april år N-1 (hvor N er året for budgetforslaget), budgetgennemførelsen for år N-2 og bevillingsbehovet med skøn over fuldtidsækvivalenter for år N. Dette forklarer eventuelle forskelle i antallet af kontraktansatte mellem de forskellige datakilder.

Rapporten indeholder tal for alle europæiske institutioner (herunder Tjenesten for EU's Optræden Udadtil (EU-Udenrigstjenesten), der har eksisteret siden den 1. januar 2011) og agenturer som fastlagt i artikel 1a i vedtægten. Oplysningerne for Kommissionen er mere detaljerede og omfatter personale, som er finansieret via aktions- og forskningsbudgettet, administrative kontorer, delegationer, repræsentationer og Det Fælles Forskningscenter.

Artikel 80 i ansættelsesvilkårene for de øvrige ansatte fastslår sammenhængen mellem den enkelte ansættelsesgruppe og de arbejdsopgaver, som en kontraktansat kan udføre.

Ansættelsesgruppe Lønklasse Arbejdsopgaver IV 13 til 18 Administrations- og rådgivningsopgaver samt sproglige og tilsvarende tekniske opgaver, som udføres under tilsyn af tjenestemænd eller midlertidigt ansatte. III 8 til 12 Ekspeditions-, redaktions- og revisionsopgaver samt tilsvarende tekniske opgaver, som udføres under tilsyn af tjenestemænd eller midlertidigt ansatte. II 4 til 7 Kontor-, sekretariats- og forvaltningsopgaver samt tilsvarende opgaver, som udføres under tilsyn af tjenestemænd eller midlertidigt ansatte. I 1 til 3 Manuelt arbejde og administrative støttefunktioner, som udføres under tilsyn af tjenestemænd eller midlertidigt ansatte.





Kategorien kontraktansatte blev oprettet i 2004 i forbindelse med vedtægtsreformen. Siden da har de kontraktansatte ydet et nyttigt bidrag til institutionernes arbejde, idet de til lavere omkostninger har udført administrative støttefunktioner og bidraget med kvalifikationer, som institutionen ikke altid selv rådede over.

Det gælder navnlig de funktioner, der svarer til ansættelsesgruppe I, som siden 2004 har erstattet kategori D hos tjenestemændene. Efter ophævelsen af denne kategori har der, bortset fra i Europa-Parlamentet, ikke været afholdt udvælgelsesprøver for betjente, chauffører og andre arbejdsopgaver, der typisk henhører under ansættelsesgruppe I.

2.Udviklingen i antallet af kontraktansatte i Kommissionen siden 2004

Ved udgangen af 2014 var det samlede antal kontraktansatte i alle institutioner og agenturer for første gang nået op omkring de 11 100. Kommissionen beskæftiger ca. 58 % af disse mod ca. 60 % i 2012. Antallet af kontraktansatte i Kommissionen har ellers været forholdsvis stabilt indtil 2013, og steg derefter i 2014, så denne relative nedgang skal ses i forhold til, at antallet af kontraktansatte er steget i de øvrige institutioner og i agenturerne.

Der er yderligere oplysninger om fordelingen mellem institutioner og agenturer senere i denne rapport.

Udviklingen i antallet af kontraktansatte i Kommissionen siden 2004:

Tabel 1:

Denne stigning i antallet af kontraktansatte i Kommissionen, der nåede op på omkring 6 400 i 2014, kan forklares med, at de hjælpeansatte (hvoraf der var ca. 3 000 i 2003) gradvist er blevet erstattet af kontraktansatte med hjælpefunktioner (artikel 3b i ansættelsesvilkårene for de øvrige ansatte), at den tidligere kategori D er blevet erstattet af kontraktansatte (artikel 3a i ansættelsesvilkårene for de øvrige ansatte), og at tjenestemandsstillinger er blevet konverteret til bevillinger til kontraktansættelser i de administrative kontorer. Desuden er der i stadig højere grad blevet rekrutteret kontraktansatte for at dække behovet for midlertidigt at erstatte tjenestemænd som fastlagt i artikel 3b i ansættelsesvilkårene for de øvrige ansatte.

Antallet af kontraktansatte steg hvert år indtil 2009 og faldt derefter en smule i 2010. Dette fald skyldes navnlig, at resultaterne fra de nye CAST 2010-prøver endnu ikke foreligger.

Selv om Kommissionens tal for 2011 tydede på en stabilisering, er det i realiteten et resultat af to modsatrettede faktorer. På den ene side medførte oprettelsen af Tjenesten for EU's Optræden Udadtil (EU-Udenrigstjenesten), at 277 kontraktansatte blev overført fra Kommissionen (ansatte i Generaldirektoratet for RELEX i delegationer og hovedsæde) til EU-Udenrigstjenesten, og på den anden side rekrutterede Kommissionen 275 kontraktansatte mellem 2010 og 2011. Uden overførslen af kontraktansatte til EU-Udenrigstjenesten ville udviklingen mellem 2010 og 2011 have været på 4,6 %, dvs. samme gennemsnitlige udvikling som for 2008 og 2009.